《舟行杂咏 其五》
清代·顾奎光

孤帆水驿遥，荒村风景暮。中夜万感集，况乃听风雨。

自顾樗散材，本阙经世务。劳劳营斗米，仆仆竞长路。

未能立脩名，仍随俗所骛。怀抱向谁倾，古人鉴情愫。

作者简介：清江苏无锡人，字星五。乾隆十五年进士，官湖南泸溪、桑植知县，颇著循绩。时称有“酒、色、财三不惑，清、慎、勤居官三不愧”之语。有《春秋随笔》、《然疑录》等。